**Ameríkuferðir Gunnars Hrafns Hall**

Árið 1994 fór Gunnar á slóðir Dóru ömmu sinnar og Hrafnkels föður síns í Ameríku. Hann flaug til Las Vegas 14. júní og þar tóku Bjarni Örn eldri og Diana kona hans alúðlega á móti honum. Gunnar minnist þess að hann mætti í eyðimörkina í cowboystígvélum og varð mjög heitt. Bjarni lét það verða sitt fyrsta verk að kaupa jesúsinniskó handa honum. Gunnar var hjá Bjarna og Di í hálfan mánuð og fór víða um eyðimerkurborgina með þeim. Síðan fóru þeir frændur saman á hverfiskrána á kvöldin. Þar þekktu allir Bjarna og vildu vita hver gesturinn var. Fannst Gunnari stemningin notaleg þarna. Þá sótti Gunnar 3ja daga tónleika Greatful Dead í eyðimörkinni.

Bjarni starfaði sem verslunarstjóri og var vel launaður. Honum sinnaðist síðar við eigendur verslunarinnar og fór þá að selja bíla. Bjarni og Di bjuggu á þessum tíma í húsi sínu með sundlaug í garðinum - eins og margir kannast við af myndum.

María Þorvaldsdóttir var flutt norður til Goldendale í Washington. Þar var hún hér um bil 15 km frá Ted og Jill. María hringdi á hverju kvöldi til að ræða við Gunnar og bjóða honum góða nótt. Hún ræddi þá alltaf við Bjarna í leiðinni.

 Að tveimur vikum liðnum sótti Bjarni yngri Gunnar og óku þeir yfir eyðimörkina til Costa Mesa í Los Angeles í Kaliforníu. Bjarni bjó þá í húsi Ednu ömmu sinnar - og fékk Gunnar þar inni. Varð þeim vel til vina - Bjarna og Gunnari. Gunnar vingaðist einnig við Ednu og hringdi iðulega til hennar eftir þetta. Aftur á móti hélt Thor Ray sig til hlés.

Gunnar fann strax eftir komuna til USA fyrir verk í kviðarholi. Í Los Angeles fór frændfólk hans með hann á spítala þar sem hann var skorinn upp við botnlangabólgu. Þegar bráði af honum leigði hann limosínu með bílstjóra og bauð bræðrunum Bjarna yngra og Thor Ray ásamt vini Bjarna með sér í langa ferð um Beverly Hills, Hollywood og nágrenni. Thor Ray var ekki kominn útúr skápnum þegar þetta var og lét lítið fyrir sér fara – kaus fremur að halda á myndavélinni en vera framan við hana. Þá bauð Bjarni yngri vinum sínum til mikillar veislu þar sem hann kynnti þá fyrir frænda sínum frá hinu fjarlæga landi með kalda nafninu. Gunnar sagði þeim frá ísbjörnunum á Íslandi.

Bjarni Örn eldri kom til borgarinnar yfir helgi og ók Gunnari um og sýndi honum staði sem tengdust veru Dóru ömmu hans, Hrafnkels föður hans, Maríu Þorvaldsdóttur og Bjarna sjálfs - frá fyrri tíð. Þetta var mestmegnis í Costa Mesa og í Laguna Hills. Þeir komu einnig í Newport Beach þar sem Bjarni jr. starfaði sem þjónn. Gunnar flaug heim 12. júlí.

Tveimur árum síðar bauð Atlanta flugfélagið 6 daga beint flug til Las Vegas með gistingu á Cesar´s Palace. Gunnar notfærði sér það.

Bjarni eldri heimsótti Gunnar nokkrum sinnum á hótelið. Bjarni yngri og Kelly - sem þá var kona hans - óku til Las Vegas og eyddu með honum einum degi. Þau fóru m.a. í heimsókn til Bjarna og Di. Gunnar minnist þess að þau höfðu tvö gæludýr; hundinn Kiwi og grís sem hélt að hann væri hundur og Gunnar man ekki nafnið á. Eftir umræður um fjölskyldumál buðu Bjarni og Di til kvöldverðar á spilavíti nærri heimili sínu. Um nóttina gistu Bjarni yngri og Kelly á hótelinu hjá Gunnari.

Gunnar segir Bjarna eldri viðkunnanlegan og finnst gott að vera með honum. Hann fann hins vegar að samband Bjarna og Di hafði versnað.

 Þegar Bjarni eldri kom á flugvöllinn til að kveðja Gunnar hafði hann bátinn sinn í eftirdragi. Þann bát hafði hann notað löngu áður til að sigla með Þóru frænku sína á Lake Mead ofan við Hoover Dam. Í bátinn hafði hann nú hlaðið hluta af búslóð sinni. Hann var að flytja að heiman.

Árið eftir hringdi Gunnar út til vinkonu sinnar Ednu - móður Diönu. Það var 1997. Kom þá í ljós að Bjarni og Di höfðu náð sáttum og bjuggu nú hjá Ednu. Höfðu þau selt allt sem þau áttu í eyðimörkinni í Las Vegas og voru komin aftur á gamlar slóðir beggja - í Costa Mesa.

Nikulás Úlfar Másson og Sóley Ingadóttir voru í sömu ferð. Þau þekktu ekki Gunnar og misstu af Ameríkönunum.

Skráð eftir frásögn Gunnars 2005. Ω